SKRIFTLIG FORESPØRGSEL E-2850/01

af Erik Meijer (GUE/NGL) til Kommissionen

(17. oktober 2001)

Om: Tilbageføringsmanøvre i forbindelse med offentlig medfinansiering ved anvendelse af ESF-midler i Limburg (Nederlandene)

1. Er Kommissionen bekendt med, at firmaet Abb MCG i Limburg, som nu er erklæret konkurs, for at opfylde kriteriet om offentlig medfinansiering til ESF-4 projekter opererede med en tilbageføringsmanøvre, som gik ud på, at virksomheder og erhvervsorganisationer blev anmodet om et lån (og ikke et obligatorisk bidrag) til en såkaldt O & O-fond, og at disse midler derefter som offentlig medfinansiering og suppleret med ESF-4 midler blev tilbagebetalt til virksomheden med henblik på gennemførelse af uddannelsesprojekter?

2. Er Kommissionen bekendt med om denne i pkt. 1 nævnte tilbageføringsmanøvre også anvendes andetsteds? Har Kommissionen undersøgt dette? Hvor ofte er denne manøvre anvendt i de sidste 10 år i de enkelte medlemsstater?

3. Anser Kommissionen den i pkt. 1 og 2 nævnte manøvre for legal? I benægtende fald, hvilke foranstaltninger agter den at træffe mod de involverede, herunder navnlig Abb og projektansøgeren, heriblandt navnlig den nederlandske provins Limburg, som har været medvirkende til denne manøvre?

4. Er Kommissionen bekendt med, at Abb desuden flere gange har deltaget i europæiske konsortier, bestående af organisationer fra forskellige medlemsstater, som beskæftiger sig med uddannelsesprojekter, herunder navnlig projektet Business Continuity Program (BCP) og en række projekter under Leonardo-programmet, hvor Abb i visse tilfælde optrådte som projektmanager for disse konsortier?

5. Kan Kommissionen bekræfte forlydender om, at meget høje rejse- og opholdsomkostninger samt omkostninger i forbindelse med fester og lignende under disse projekter blev opført som projektomkostninger?

6. Deler Kommissionen den opfattelse, at det i lyset af ovennævnte manøvrer i Nederlandene også bør undersøges, hvorvidt der i disse projekter, gennemført af europæiske konsortier, som Abb var involveret i, er tale om svig, korruption, tvivlsomme manøvrer med pseudo-institutioner og interessekonflikter i forbindelse med kontrollen? I bekræftende fald er den rede til at foranledige disse undersøgelser og at orientere Parlamentet om resultaterne heraf?

7. Hvad gør Kommissionen for at forhindre en forsættelse eller gentagelse af disse manøvrer, ikke blot i Nederlandene, men også i andre medlemsstater?

Svar afgivet på Kommissionens vegne af Anna Diamantopoulou

(19. december 2001)

1. til 3. Kommissionen ønsker at henvise til sit tidligere svar på det ærede medlems skriftlige forespørgsel E-2451/01(1), som behandlede den samme sag. Denne opbygning blev formodentlig også anvendt i andre projekter under det nederlandske program for mål 4. Kommissionen har ikke foretaget en særlig undersøgelse af dette spørgsmål i Nederlandene eller i nogen anden medlemsstat. Kontrollen af Kommissionens udgifter i forbindelse med mål 4 har indtil nu ikke vist nogen uregelmæssigheder.

4. til 6. Beskyldningerne er alvorlige, og det er derfor, de nederlandske myndigheder, i dette tilfælde kontoret for Den Europæiske Socialfond i ministeriet for sociale anliggender og beskæftigelse, på eget initiativ har indledt en undersøgelse af Abb-sagen. Kommissionen følger denne undersøgelses udvikling med stor interesse, og kun hvis Kommissionen ikke er tilfreds med, hvordan de nederlandske myndigheder behandler sagen, kan den eventuel beslutte sig til selv at gennemføre en undersøgelse.

I forbindelse med programmet Business Continuity Programme var Abb-ESCET som del af Abb's projektledelsesgruppe en af flere partnere i projektet, men ikke den overordnede projektleder. Projektet er nu tilendebragt, men kontrollen af projektets finansredegørelse er endnu ikke afsluttet. For så vidt angår Leonardo da Vinci-programmet, har Kommissionen ikke finansieret noget projekt overhovedet, i hvilket Abb MCG er projektleder. Et projektforslag fra Abb MCG i år 2000 var oprindeligt blevet udvalgt, men på grund af alvorlig tvivl om det pågældende firma besluttede det nederlandske nationale kontor for Leonardo da Vinci ikke at undertegne en kontrakt med denne projektleder.

7. Den nuværende forordning om strukturfondene giver Kommissionen ansvaret for at føre tilsyn med kontrollen i medlemsstaterne. Medlemsstaterne er forpligtet til at foretage stikprøver vedrørende mindst 5 % af de samlede støtteberettigede udgifter, før ethvert program afsluttes(2). Alle eventuelle uregelmæssigheder skal meddeles Kommissionen. Desuden undersøges uregelmæssigheder, Kommissionen på anden vis bliver opmærksom på.

(1) EFT C 115 E af 16.5.2002, s. 87.

(2) Artikel 10 i Kommissionens forordning 438/2001 af 2. marts 2001 om gennemførelsesbestemmelser til Rådets forordning (EF) nr. 1260/1999 for så vidt angår forvaltnings- og kontrolsystemerne for strukturfondenes interventioner EFT L 63 af 3.3.2001.